Keld Albrechtsen (EL), 1998-06-10:
Jeg skal blot, som allerede hr. Thulesen Dahl var inde på, besvare fru Birthe Rønn Hornbechs spørgsmål til forslagsstillerne om de danske interesser.
Det er formuleret således i beslutningsforslag nr. B 40, at regeringen kan anmode om, at en sag, der vedrører et forhandlingsoplæg, behandles bag lukkede døre, og det kan netop ske i de tilfælde, som hr. Jacob Buksti var inde på tidligere i debatten, hvor fremmede landes ambassadører eller måske endog repræsentanter for Kommissionen kunne få en urimelig fordel ved at kunne kigge den danske regerings forhandlingsposition i kortene.
Det har vi altså taget højde for, og dermed håber jeg, der er taget hensyn til Venstres indvending, og så går jeg ud fra, at fru Birthe Rønn Hornbech - når hun har overvundet sit indledende anfald af surhed - vil gå positivt og aktivt ind i sagen sammen med os andre.
Jeg vil gerne sige tak til ordførerne for en i virkeligheden ganske positiv modtagelse af Enhedslistens forslag.
Sådan opfatter jeg mange af tilkendegivelserne, ikke mindst fra hr. Buksti og fru Elisabeth Arnold, som har forskellige overvejelser om de vanskeligheder, der kan være ved at komme fuldt ud igennem med de her tanker, men som ikke desto mindre - sådan opfatter jeg det - gav en meget positiv melding om, at der skal opnås fremskridt nu på spørgsmålet om åbenheden.
Det kan godt være, at det hele peger meget i retning af en elektronisk løsning, som hr. Jacob Buksti var inde på.
Jeg synes, det vil være tilfredsstillende, hvis vi kan nå så langt.
Vi har selv, som jeg har nævnt det, fra Enhedslistens side tidligere været inde på en sådan overvejelse, og kan vi nå det skridt, ja, så har debatten her i dag absolut tjent et formål.
Om det andet beslutningsforslag, fremsat af Dansk Folkeparti, behøver jeg ikke at holde en lang tale.
Mange af de tanker, der ligger i det, har Enhedslisten også tidligere været inde på og har støttet, og de ligger jo i retning af større åbenhed og forbedring af Folketingets arbejde med de her sager.
Jeg havde egentlig fra Fremskridtspartiet forventet en klar tilkendegivelse om, at man ønskede åbenheden gennemført fuldt ud.
Det fik vi ikke, og det overrasker mig lidt.
Jeg er ikke så frygtelig sikker på, at det er en god idé, at forespørgselsdebatter nødvendigvis skal ligge på en bestemt dato i hver måned.
Jeg tror, det er bedre, forespørgselsdebatter ligger på et tidspunkt, hvor sagen er aktuel, og hvor det er nødvendigt at have debatten.
O.k., sådan kan der være skuffelser blandet ind i det, men det samlede billede af den her debat synes jeg tegner til, at nu kommer der trods alt til at ske fremskridt, og vi vil i hvert fald sammen med de andre partier, som har tilkendegivet, at nu skal der ske noget, sætte os ned i udvalgene og se at få sat dampen op.
For jeg er enig med hr. Kristian Thulesen Dahl i det synspunkt, at vi tidligere har haft sådan nogle debatter her, hvor der også har været en positiv stemning, men så har det knebet lidt, når man kom til den praktiske udmøntning, og det håber jeg ikke sker den her gang.
Men vi ønsker i hvert fald, at de ting, som skal gennemføres, skal kunne træde i kraft til den nye folketingssamling, altså til 1. oktober i år, og det betyder, hvis det skal nås, at så skal vi ikke have en syltekrukkebehandling i udvalgene.
Så skal vi have en realitetsbehandling, og det håber jeg der er vilje til.
Jeg kan se, hr. Grove smiler, og det er jo, fordi hr.